**En smule ekstra omtanke kan gøre en stor forskel**

Foreningen Danske DøvBlinde kører lige nu en kampagne målrettet plejepersonale

Af Lotte Brochmann

Tal tydeligt. Brug mimik. Tag dig tid.

Sådan lyder nogle af rådene i en ny kampagne målrettet sygeplejersker og SOSU´er.

Bag kampagnen står Foreningen Danske DøvBlinde.

”Mange af vores medlemmer oplever, når de blive indlagt på sygehusene, at de har ret svært ved at kommunikere med personalet. Det kunne vi godt tænke os at gøre lidt mere opmærksom på,” fortæller projektleder Dorte Skipper Martinussen.

For nylig besøgte foreningen Metropol i København med kampagnen, der hedder Mere Omtanke. De sygeplejerskestuderende blev budt på kaffe og chokolade og en god snak om, hvor lidt der skal til for at gøre en forskel.

”Jeg har aldrig før mødt et menneske, der er døvblind, og jeg vidste ikke noget om døvblinde i forvejen. Derfor synes jeg, det er fantastisk, at de har arrangeret det her i dag. Det er lidt lettere at forholde sig til, og jeg synes i hvert fald, det her arrangement har været en øjenåbner,” siger Nathalia Jacobsen, der er sygeplejerskestuderende på 3. modul.

**Tegnsprog**

De studerende var især interesserede i, hvordan man kommunikerer, når man har et dobbelthandicap, fortæller Dorte Skipper Martinussen

”De er ret optaget af tegnsproget. Hvordan lærer man overhovedet tegnsprog, når man er døvblind. Og det er jo et rigtig relevant spørgsmål. Men det er der jo heldigvis udviklet en masse gode metoder f.eks. taktilt tegnsprog, hvor man laver tegnene i hånden på den døvblinde,” siger hun.

Hun håber kampagnen betyder, at flere får lidt kendskab til, hvad det vil sige at være døvblind. Man behøver f.eks. ikke være fuldstændig døv eller blind, men der findes forskellige grader af at være døvblind, fortæller hun.

”Vi vil gerne ud og have nedbrudt nogle af de myter, der er,” siger hun.

**Det er simpelt**

I forbindelse med kampagnen er der bl.a. lavet de seks simple omtankeråd, som kan gøre en væsentlig forskel for døvblinde mennesker, når de indlagt på hospitalerne, eller der kommer plejepersonale i hjemmet.

”Hvis du tager rådene til dig og tager de her små ekstra hensyn så glider hele kommunikationen nemmere. Og vores hovedformål er at vise, hvor simpelt det egentlig er,” forklarer Dorte Skipper Martinussen.

Foto1: Sygeplejerskestuderende Nathalia Jacobsen og informatør i Foreningen Danske DøvBlinde Anders Rohde Fransson fik en god snak, da kampagnen besøgte Metropol. Foto: Lotte Brochmann.

Foto2: Kampagnen Mere Omtanke besøgte for nylig Metropol. Og de studerende var bl.a. meget interesserede i, hvordan man kommunikerer, når man er døvblind. Foto: Foreningen Danske DøvBlinde.

Foto3: Foreningen Danske DøvBlinde vil også rigtig gerne ud og holde nogle foredrag på uddannelsesstederne, fortæller Dorte Skipper Martinussen.

FAKTABOKSE:

**Om kampagnen**

Foreningen Danske DøvBlinde vil med kampagnen Mere Omtanke gerne gøre omsorgspersonale opmærksom på, at en smule mere omtanke i hverdagen kan gøre en stor forskel for døvblinde og synshørehæmmede.

Kampagnen består af plakater, postkort, seks omtanke-råd, et online omtanke-barometer, konkurrencer og kaffe-events.

læs mere på www.mereomtanke.dk

**De seks omtanke-råd**

Tal tydeligt - så kan personer med hørenedsættelse bedre skelne ordene

Brug mimik - tydelig mimik, fagter og enkle tegn understøtter det du siger

Undgå støj - støj gør det svært at høre selv simple budskaber

Fjern forhindringer - nedsat syn gør det svært at se f.eks. ting på gulvet

Giv en hånd - hold døren eller vis vej. En håndsrækning kan gøre en stor forskel

Tag dig tid - tålmodighed er guld værd for personer med nedsatte sanser

kilde: Foreningen Danske DøvBlinde